নৈশ পার্টিতে বচসা, বন্ধুর কান কামড়ে খেল মদ্যপ যুবক!

ওয়েব ডেস্ক: চলছিল বন্ধুদের পার্টি (Night Party)। সেখানেই ঘটে গেল ভয়ঙ্কর কাণ্ড! মহারাষ্ট্রের এক নৈশ পার্টিতে কথা-কাটাকাটির জেরে এক যুবক তার বন্ধুর কান কামড়ে ছিঁড়ে (Bite On Ear) খেয়ে ফেলল। বুধবার রাতে থানের (Thane) পাটলিপাড়া এলাকার একটি অভিজাত আবাসনে এই চাঞ্চল্যকর ঘটনা ঘটে। তারপরেই আনন্দের পার্টি পরিণত হয় ‘ক্রাইম সিন’-এ।

পুলিশ সূত্রে জানা গিয়েছে, বুধবার রাতে কয়েকজন বন্ধু মিলে পার্টি করছিলেন। সেই সময় কোনও একটি বিষয় নিয়ে শ্রবণ লেখা এবং বিকাশ মেননের মধ্যে কথা কাটাকাটি শুরু হয়। বাকি বন্ধুরা পরিস্থিতি সামলানোর চেষ্টা করলেও আচমকা রাগের বশে শ্রবণের কানে কামড় বসান বিকাশ। এরপর এক টানে কানের কিছু অংশ ছিঁড়ে ফেলে তা গিলে খেয়ে ফেলেন।

আরও পড়ুন: তেলঙ্গানায় সুড়ঙ্গবন্দি ৮ শ্রমিক কি এখনও বেঁচে আছেন? দেখুন ভিডিও

বিকাশ মেননের এই নৃশংস কাণ্ড দেখে বাকি বন্ধুরা হতভম্ব হয়ে যান। এদিকে আহত শ্রবণ যন্ত্রণায় ছটফট করতে থাকেন। তৎক্ষণাৎ গুরুতর জখম অবস্থায় শ্রবণকে হাসপাতালে নিয়ে যাওয়া হয়। পরে তিনি পুলিশের কাছে বিকাশের বিরুদ্ধে অভিযোগ দায়ের করেন।

লিখিত অভিযোগ হাতে পেয়েই অভিযুক্ত বিকাশ মেননকে গ্রেফতার (Arrested) করে পুলিশ। তদন্তকারী এক আধিকারিক জানিয়েছেন, ঠিক কী নিয়ে দুই বন্ধুর মধ্যে বিবাদ হয়েছিল এবং কেনই বা বিকাশ এমন ভয়ঙ্কর কাণ্ড ঘটাল, তা খতিয়ে দেখা হচ্ছে।